登紫微崖
作者：程珌
朝代：宋

paragraphs: 富池大信江千里，三日醉卧烟蓬底。
曉來推蓬登斷岸，因憶牧之呼屐齒。
九華隆隆閘天脊，微雲低度差參是。
百喚牧之如不聞，剝脫塵痕見文字。
今年十月天未霜，木葉留露光嶷嶷。
興亡風流不可論，蒼松怪石還如此。
我今與子陟層巔，酌酒賦詩云樂只。
後來誰復是牧之，斜陽歸路芙蓉水。